

**ข่าวประชาสัมพันธ์**

**“กรุงไทย” เปิดขายหุ้นกู้อนุพันธ์ Alternative Funds Index คุ้มครองเงินต้น 100% ดีเดย์ 18-20 ก.ย.นี้**

ธนาคารกรุงไทย เสนอขายหุ้นกู้อนุพันธ์ Alternative Funds Index อายุ 3 ปี อ้างอิงดัชนี Solactive Alternative Funds VT ที่ลงทุนใน 4 กองทุนระดับโลก สร้างผลตอบแทนในทุกสภาวะตลาด ชูจุดเด่นคุ้มครองเงินต้น 100% พร้อมรับผลตอบแทนขั้นต่ำตามเงื่อนไข เปิดจองซื้อ 18-20 กันยายน 2566

**นายรวินทร์ บุญญานุสาสน์** รองกรรมการผู้จัดการใหญ่ สายงานธุรกิจตลาดเงินตลาดทุน ธนาคารกรุงไทย กล่าวว่า สถานการณ์เศรษฐกิจโลกยังคงเผชิญความท้าทายรอบด้าน มีความผันผวน และคาดการณ์ได้ยาก จากผลกระทบของโควิด-19 ที่มีต่อเนื่องจนถึงปัจจุบัน แม้ว่าสถานการณ์การแพร่ระบาดของโควิดจะคลี่คลาย แต่ยังมีปัจจัยเสี่ยงจากความขัดแย้งทางการเมืองระหว่างประเทศ การผิดนัดชำระหนี้ในกลุ่มธุรกิจอสังหาริมทรัพย์ในประเทศจีนและสภาวะเงินเฟ้อที่ยังอยู่ในระดับสูง ส่งผลให้ผู้ลงทุนมีความกังวล และไม่กล้าลงทุนเพิ่ม

ธนาคารได้พัฒนาผลิตภัณฑ์ **“หุ้นกู้อนุพันธ์กรุงไทย Alternative Funds Index”** ประเภทไม่ด้อยสิทธิ สกุลเงินบาท คุ้มครองเงินต้น 100% ที่ได้รับการจัดอันดับความน่าเชื่อถือระดับ AAA โดยสถาบันจัดอันดับความน่าเชื่อถือฟิทช์ เรทติ้งส์ เพื่อเป็นทางเลือกให้กับผู้ลงทุนที่ต้องการได้รับการคุ้มครองเงินต้น พร้อมมีโอกาสสร้างผลตอบแทนการลงทุนในทุกสภาวะตลาด จากนโยบายการลงทุนที่คัดสรรกองทุนชั้นนำระดับโลกและมีแผนกระจายความเสี่ยงที่เหมาะสม ซึ่งเป็นผลิตภัณฑ์การลงทุนแบบเบ็ดเสร็จ และเสริมสร้างความมั่นคงให้กับพอร์ตการลงทุน

สำหรับหุ้นกู้อนุพันธ์กรุงไทย Alternative Funds อายุ 3 ปี จ่ายผลตอบแทนอ้างอิงดัชนี Solactive Alternative Funds VT ที่มีการลงทุนใน 4 กองทุนทางเลือกระดับโลก ลดความผันผวน สร้างผลตอบแทนในทุกสภาวะตลาด ด้วย 3 กลยุทธ์การลงทุนที่แตกต่างกัน คือ **กลยุทธ์**  **Absolute Return** ลงทุนในหุ้นและตราสารหนี้ สร้างผลตอบแทนได้ในทุกสภาวะตลาด **กลยุทธ์ Event-Driven** ลงทุนในหุ้นบริษัทที่อยู่ระหว่างการควบรวมกิจการ และ**กลยุทธ์ Trend Following** ทำกำไรจากการคาดการณ์แนวโน้มราคาสินทรัพย์ ทั้งหุ้น ตราสารหนี้ สินค้าโภคภัณฑ์ และอัตราแลกเปลี่ยน การันตีผลตอบแทนคงที่ขั้นต่ำ 1.0% ต่อปี โดยปีที่ 1-2 จ่ายอัตราดอกเบี้ย 0.5% ต่อปี และจ่ายผลตอบแทนตามการเติบโตของดัชนี ณ สิ้นปีที่ 3 ตามเงื่อนไขที่กำหนด โดยผลตอบแทนอ้างอิงเฉลี่ยย้อนหลังตั้งแต่ปี 2562 อยู่ที่ 6.75% ต่อปี

ทั้งนี้ จะเสนอขายให้กับผู้ลงทุนสถาบันและผู้ลงทุนรายใหญ่ โดยลงทุนขั้นต่ำ 3 ล้านบาท เปิดจองซื้อตั้งแต่วันที่  18-20 กันยายน 2566 ผ่านธนาคารกรุงไทยทุกสาขา สอบถามรายละเอียดเพิ่มเติมได้ที่ ธนาคารกรุงไทยทุกสาขา หรือโทร.02-208-4817, 02-208-4831, 02-208-4840, 02-208-4673, 02-208-4691

**ทีม Marketing Strategy**

**13 กันยายน 2566**